Illum il-Kunsill qabel dwar il-pożizzjoni tiegħu rigward proposta biex tiġi ffaċilitata t-tlestija tan-netwerk trans-Ewropew tat-trasport (TEN-T) billi jitħaffu l-proċeduri tal-għoti tal-permessi. Il-proposta għandha wkoll l-għan li tiċċara l-proċeduri li l-promoturi tal-proġetti jeħtieġ li jsegwu fir-rigward tal-għoti tal-permessi u l-akkwist pubbliku. għandu żewġ saffi: netwerk komprensiv, li jiżgura l-konnettività tar-reġjuni kollha tal-UE, u netwerk ewlieni, li jikkonsisti minn dawk l-elementi tan-netwerk komprensiv li huma tal-ogħla importanza strateġika għall-UE. In-netwerk ewlieni għandu jitlesta sal-2030 u n-netwerk komprensiv sal-2050. Pożizzjoni tal-Kunsill Il-pożizzjoni tal-Kunsill (''approċċ ġenerali'') biddlet in-natura legali tal-proposta minn regolament għal direttiva sabiex tiġi ggarantita l-flessibbiltà meħtieġa biex l-istati membri jieħdu vantaġġ mill-proċeduri tal-għoti tal-permessi attwalment fis-seħħ. L-abbozz ta' direttiva ser ikopri proġetti li huma parti minn konnessjonijiet transfruntiera identifikati minn qabel u konnessjonijiet nieqsin tan-netwerk ewlieni tat-TEN-T. Proġetti relatati esklużivament mat-telematika u teknoloġiji ġodda oħra ser jiġu esklużi mill-kamp ta' applikazzjoni, peress li l-użu tagħhom mhuwiex limitat għan-netwerk ewlieni tat-TEN-T. Madankollu, l-istati membri ser ikunu liberi li japplikaw id-direttiva wkoll għal proġetti oħra fin-netwerk TEN-T biex jippermettu approċċ armonizzat usa' għal proġetti ta' infrastruttura tat-trasport. Sabiex il-proċeduri jsiru aktar effiċjenti u trasparenti, l-istati membri ser jaħtru awtorità biex taġixxi bħala l-punt ta' kuntatt ewlieni għall-promotur tal-proġett biex jirċievi gwida dwar is-sottomissjoni ta' dokumenti u informazzjoni oħra. Ser jiġi stabbilit limitu ta' żmien massimu ta' erba' snin għall-proċess tal-għoti tal-permessi kollu kemm hu. Dan il-perjodu jista' jiġi estiż f'każijiet debitament ġustifikati. L-istati membri ser ikollhom sentejn mid-dħul fis-seħħ tad-direttiva biex jinkorporaw id-dispożizzjonijiet tagħha fil-liġi nazzjonali. Proċedura Il-Kummissjoni ppreżentat il-proposta f'Mejju 2018 taħt it-tielet pakkett ''Ewropa Attiva'', li huwa mfassal biex jagħmel il-mobbiltà Ewropea aktar sikura, aktar nadifa, aktar effiċjenti u aktar aċċessibbli. It-test finali ser jeħtieġ li jiġi approvat kemm mill-Kunsill kif ukoll mill-Parlament Ewropew. Abbozz ta' regolament dwar ir-razzjonalizzazzjoni ta' miżuri li jmexxu 'l quddiem it-twettiq tan-netwerk trans-Ewropew tat-trasport – approċċ ġenerali tal-Kunsill Dwar it-TEN-T Ara l-paġna tal-laqgħa